b'\n_START_ARTICLE_\nVelika nagrada Francije 1994\n_START_SECTION_\nPred dirko\n_START_PARAGRAPH_\nV treh tednih premora do te dirke je pri\xc5\xa1lo do nekaj sprememb med dirka\xc4\x8di. V Williamsu je Nigel Mansell zamenjal Davida Coultharda, v Benettonu pa je Jos Verstappen zamenjal JJ Lehta. Verstappen je na petkovem treningu raztre\xc5\xa1\xc4\x8dil svoj dirkalnik ob tr\xc4\x8denju v ogrado, ki lo\xc4\x8duje \xc5\xa1tartno-ciljno ravnino od boksov, ob tem pa je malo manjkalo da bi utrpel huj\xc5\xa1e po\xc5\xa1kodbe noge, saj je vzmetenje prebilo nos dirkalnika in po\xc5\xa1kodovalo njegov dirka\xc5\xa1ki kombinezon, njegovo nogo pa za las zgre\xc5\xa1ilo.\n_START_SECTION_\nKvalifikacije\n_START_PARAGRAPH_\nKvalifikacije so bile napete, saj je Damon Hill z manj kot desetinko sekunde prednosti premagal povratnika Manslla, in osvojil najbolj\xc5\xa1i \xc5\xa1tartni polo\xc5\xbeaj. V drugo vrsto sta se uvrstila Michael Schumacher in Jean Alesi, do desetega mesta pa so se zvrstili \xc5\xa1e Gerhard Berger, Eddie Irvine, Rubens Barrichello, Mika H\xc3\xa4kkinen, Martin Brundle in Heinz-Harald Frentzen.\n_START_SECTION_\nDirka\n_START_PARAGRAPH_\nSchumacher je odli\xc4\x8dno \xc5\xa1tartal in se med obema Williams-Renaultova, ki sta \xc5\xa1tartala iz prve vrste, prebil v vodstvo. Hill je na drugem mestu lahko sledil Nemcu, Mansell pa je izgubljal in moral braniti svoje tretje mesto pred Alesijem. Vrstni red v ospredju se ni spremenil do osemnajstega kroga, ko je Mansell opravil svoj prvi postanek v boksih. Zdaj je \xc5\xbee postalo jasno, da so nekateri dirka\xc4\x8di na taktiki treh postankov, drugi pa na taktiki dveh postankov v boksih. Rubens Barrichello brez postanka se je prebil na tretje mesto, Alesi pa se je po postanku vrnil na stezo pred Manslla. Britanca je kmalu prehitel \xc5\xa1e Berger, Barrichello pa je padel v ozadje zaradi te\xc5\xbeav z matico na enem od koles ob postanku v boksih._NEWLINE_V petintridesetem krogu je Alesi opravil svoj drugi postanek od treh in padel na \xc4\x8detrto mesto za Bergerja. Dva kroga kasneje je svoj drugi postanek opravil vodilni Schumacher, tako da je vodstvo prevzel Hill. Toda \xc5\xbee po petih krogih je Schumacher povsem ujel vodilnega Britanca, medtem pa se je Alesi zavrtel in na stezo prinesel pesek. Tako je tretje mesto prevzel Berger, toda kmalu je zavil na postanek v bokse, tako da je njegovo mesto prevzel Mansell, ki pa je nekaj krogov kasneje odstopil zaradi okvare menjalnika. Hill je po svojem drugem postanku padel 20 sekund za Schumacherja. V osemin\xc5\xa1tiridesetem krogu je moral H\xc3\xa4kkinen s \xc4\x8detrtega mesta odstopiti, ker je razneslo Peugeotov motor v zadku Fin\xc4\x8devega McLarna. Nekaj krogov kasneje je petouvr\xc5\xa1\xc4\x8deni Ukjo Katajama zletel s proge in zapravil visoko uvrstitev, tako da so se za to\xc4\x8dke borili Christian Fittipaldi s Footworkok, Pierluigi Martini z Minardijem in Andrea de Cesaris z Sauberhem, v zadnjih krogih pa jih je ujel \xc5\xa1e Johnny Herbert z Lotusom. Schumacher je dosegel svojo \xc5\xa1esto zmago na sedmi dirki v tej sezoni, drugi je bil Hill, tretji Berger, to\xc4\x8dke pa so osvojili \xc5\xa1e Frentzen, Martini in de Cesaris. Za slednja je bila to njuna zadnja uvrstitev med dobitnike to\xc4\x8dk.'